Julian Dean

Julian Dean (født 28. januar 1975 i Rotorua, New Zealand) er en tidligere profesjonell syklist. 

Dean startet sin profesjonelle karriere på landevei i amerikanske Shaklee i 1996. I 1999 fortsatte han i US Postal, før han gikk til Team CSC i 2002. Der var han i to sesonger før han ble hentet til Crédit Agricole.

Dean var Thor Hushovds viktigste spurtopptrekker. Han deltok i Tour de France i 2004, 2006 og 2007, og bidro til flere etappeseire. Han deltok ikke i Tour de France i 2005 fordi han pådro seg et armbrudd i Giro d'Italia.

Etter at han kom til Crédit Agricole fikk han på grunn av sin rolle som hjelperytter begrenset med muligheter for å vinne løp selv. Fra VM har han en 9.-plass fra Madrid i 2005, og en 10.-plass fra Belgia i 2002. I 2007 og 2008 vant han New Zealands nasjonale mesterskap i landeveissykling. 

Julian Dean forlot Crédit Agricole etter 2007-sesongen til fordel for det amerikanske teamet Slipstream. Tanken var at han skulle få sykle for sine egne sjanser, men lykkes ikke helt, og måtte i mange av rittene fungere som spurtopptrekker for blant andre Tyler Farrar. I 2009 var han den eneste syklisten som fullførte både Giro d'Italia, Tour de France og Vuelta a España. I 2010 deltok han også i alle tre rittene, men fullførte kun Tour de France.

Før 2012-sesongen gikk han over til det nystartede australske laget GreenEDGE. Like før sesongen brakk han skulderbladet, og i mars, i hans første ritt tilbake fra skade, brakk han benet. Han la opp etter det nasjonale mesterskapet i januar 2013. Han hadde da lagt bak seg en karriere med 17 år som profesjonell, og blant annet 20 Grand Tour-starter og deltakelse i fire olympiske leker.

Referanser

Eksterne lenker 
 
 "All black and white" Intervju med Julian Dean

Newzealandske syklister
Deltakere for New Zealand under Sommer-OL 1996
Syklister under Sommer-OL 1996
Deltakere for New Zealand under Sommer-OL 2000
Syklister under Sommer-OL 2000
Deltakere for New Zealand under Sommer-OL 2004
Syklister under Sommer-OL 2004
Deltakere for New Zealand under Sommer-OL 2008
Syklister under Sommer-OL 2008
Nasjonale mestere i landeveissykling
Personer fra Bay of Plenty Region
Fødsler i 1975